Urmareste Modifică dimensiunea fontului: Play

Bucureşti, 11 mai /Agerpres/ - Echipa Straja Bucureşti a câştigat duminică ediţia a II - a Cupei Regelui la oină, după victoria cu scorul de 23-19, în faţa formaţiei Frontiera Tomis Constanţa.

Pentru trofeul Cupa Regelui s-au întrecut echipa gazdă Straja Bucureşti, în calitate de câştigătoare a Cupei Federaţiei de Oină în anul 2013 şi echipa Frontiera Tomis Constanţa, învingătoare în Campionatului Naţional de Oina şi Cupa României în anul 2013.

Nicolae Dobre, preşedintele Federaţiei Române de Oină, a precizat pentru AGERPRES: ''Faţă de ediţia trecută, am preferat acum să micşorăm numărul echipelor participante, pentru a creşte gradul de mediatizare. Am organizat acest eveniment, în colaborare cu Ministerul Tineretului şi Sportului, Comitetul Olimpic şi Sportiv Român, având ca partener oficial Federaţia Română de Rugby, care ne-a pus la dispoziţie frumoasa bază de la Arcul de Triumf''.

După meciul unde s-a stabilit învingătoarea în Cupa Regelui, a avut loc o partidă demonstrativă la care au luat parte mai multe personalităţi din lumea sportului, printre care Alina Dumitru (judo), Marian Drăgulescu (gimnastică) şi Ruxandra Dragomir (tenis).

AGERPRES (editor: Aristotel Bunescu)



